Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 2 Pv 797/12/2201	Dunajská Streda, 30.10.2013
EEČ : 2-16-236-2013

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX

	za obdobie od 1. júna 2007 do 31. decembra 2010, okrem mesiacov február 2010, august 2010, september 2010 v Dunajskej Strede ako konateľ spoločnosti XXXXX XXXXX, neodviedol splatné poistné na sociálne poistenie v celkovej výške 2.187,22 eur určenému príjemcovi Sociálnej poisťovni, a.s., pobočka XXXXX a tým zadovážil sebe neoprávnený prospech, čím Sociálnu poisťovňu ukrátil vo výške 2.187,22 eur,

lebo zanikla trestnosť činu

Odôvodnenie:
Uznesením vyšetrovateľa Okresného riaditeľstva PZ, Odbor kriminálnej polície XXXXX pod č. XXXXX zo dňa 18.4.2013 bolo podľa § 206 ods. 1 Tr. por. vznesené obvinenie XXXXX za prečin neodvedenia dane a poistného podľa § 277 ods. 1 Tr. zák., ktorého sa mal dopustiť na tom skutkovom základe, ako je to uvedené vo výrokovej časti tohto uznesenia.
	 XXXXX vo výpovedi uviedol, že spoločnosť riadil on, avšak táto neprodukovala žiadny zisk. Stávali sa prípady, keď nebolo  dosť finančných prostriedkov na vyplatenie mzdy zamestnancom. Z tohto dôvodu neboli uhrádzané ani odvody do Sociálnej poisťovne v Dunajskej Strede. Mesačné výkazy do Sociálnej poisťovne posielal on. Pozdĺžnosť voči Sociálnej poisťovni počas prípravného konania uhradil. 

          Zo správy Sociálnej poisťovne vyplýva, že neodvedené splatné poistné na sociálne poistenie voči určenému príjemcovi Sociálnej poisťovni XXXXX bolo obvineným uhradené, čo je aj doložené príjmovým pokladničným dokladom.  

          Teda z výsledkov vyšetrovania je dostatočne preukázaný záver, že obvinený XXXXX sa dopustil skutku, pre ktorý mu bolo vznesené obvinenie, avšak využitím inštitútu uvedeného v ustanovení § 86 písm. e) Tr. zák. došlo k účinnej ľútosti.

	Podľa § 86 písm. e) Tr. zák. trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
	Podľa § 215 ods.1, písm. h) Tr. por. prokurátor zastaví trestné stíhanie, ak zanikla trestnosť činu. 
           S poukazom na vyššie uvedené dôvody bolo potrebné rozhodnúť tak, je to uvedené vo výrokovej časti tohto rozhodnutia.

Poučenie:
: Proti tomuto uzneseniu je prípustná sťažnosť, ktorú je  možné  
                               podať do troch  dní  od  jeho  doručenia   cestou   tunajšej  
                               prokuratúry  na Krajskú prokuratúru v Trnave.
                               Sťažnosť má odkladný účinok.          

JUDr. Marián Zvoda
prokurátor